ARCHIVES
ఎప్పుడూ నవ్వుతుంటానని..
ముంబయి: స్మృతి మంధాన ఓ సంచలనం. దూకుడైన ఆటతో మగువల క్రికెట్‌కే ఊపు తెచ్చింది ఆమె. 2018లో పరుగుల వరదపారించిన మంధాన ఐసీసీ ర్యాంకింగ్స్‌లో అగ్రస్థానాన్నీ చేజిక్కించుకుంది. బ్యాటింగ్‌లో ఆమెదో ప్రత్యేక శైలి. ప్రత్యర్థి బౌలింగ్‌ను ధనాధన్‌ షాట్లతో చీల్చిచెండాడే ఈ సాంగ్లి (మహారాష్ట్ర) అమ్మాయి.. ఎప్పుడూ చిరునవ్వులు చిందిస్తూ ఉంటుంది. బౌలర్లకు తలనొప్పి తెప్పిస్తూనే.. తాను మాత్రం ఇలా హాయిగా నవ్వేస్తుండడంపై ఓ ఇంటర్వ్యూలో ప్రశ్నిస్తే.. దానికి కూడా నవ్వుతూనే స్పందించింది. ‘‘‘నువ్వు ఎప్పుడూ ఎందుకలా నవ్వుతుంటావు’ అని నా సహచర క్రీడాకారిణులు ఆటపట్టిస్తుంటారు. మైదానం వెలుపల ప్రత్యర్థి బౌలర్లు కనిపిస్తే.. ‘నేను మీవైపు నవ్వుతూ చూస్తుంటే.. మీరెందుకు అలా కొరకొరా చూస్తారు?’ అని అడుగుతుంటా. దానికి వాళ్లు.. ‘నీ నవ్వు మమ్మల్ని దహించివేస్తుంది’ అని చెబుతుంటారు. ఆ మాటలు వింటుంటే హాయిగాఅనిపిస్తుంది’’ అని మంధాన చెప్పింది.
ప్రధానాంశాలు